Ikke velg byggfag!

Eirik Kornmo

23. juli 2013 11:29 Sist oppdatert 23. juli 2013

Er du ung og norsk – ikke velg byggfag, ikke ta fagbrev, anbefaler murer Eirik Kornmo. Her legger en arbeider murstein på et hus i Kambodsja. Illustrasjonsfoto. NTB Scanpix

Jeg er snart Oslos eneste norske murer.

Debatt

Dette er et debattinnlegg. Meninger i teksten står for skribentens regning.

Kunnskapsminister Kristin Halvorsen (SV) etterlyser at norske ungdommer tar fagbrev. Det er ikke lett å slippe til i samfunnsdebatten. Den styres av folk som sitter langt unna der det skjer.

Jeg vet hvorfor norske ungdommer ikke tar fagbrev. Jeg er 51 år gammel, var ferdig murer da jeg var 19, og har drevet Murerkompaniet siden 1995. Det som er fint er at norsk ungdom følger med på utviklingen i samfunnet.

De er tett på, og tar valg ut fra hva de ser og hører. Men stort sett alle politiske partier er for langt unna hverdagen til norske fagarbeidere. Det gjelder også aviser og TV.

Mitt råd er følgende: Er du ung og norsk – ikke velg byggfag, ikke ta fagbrev!

Underbyr norske håndverkere

Og her er grunnen til at norsk ungdom – også stadig flere med fagbrev – slutter eller ikke vil arbeide innen bygg og anlegg. Det er titusener av ufaglærte fra Øst-Europa i Oslo – uten erfaring og uten fagbrev – som underbyr norske håndverkere. Dette er grunnen til at norsk ungdom og erfarne fagarbeidere slutter!

Eirik Kornmo, murer

Ingen ser dette, og ingen tar det på alvor – ikke LO, ingen av de politiske partiene. Alt som norsk fagbevegelse har bygget opp av rettigheter, minstelønn og arbeidsbestemmelser er blitt rasert på fem år.Ufaglærte utfører dårlig arbeid, de utkonkurrerer norske fagarbeidere på pris, de arbeider alle dager, de arbeider gjerne 12 timer pr. dag, de er fornøyde med 50 til 100 kroner i timen, de betaler ikke skatt, de forsvinner hvis det blir reklamasjon, de lever gjerne 12 stykker på ett soverom, og de spiser kun gammelt brød.

Norske arbeidsgivere gnir seg i hendene over at de kan utnytte arbeidere, slik som i gamle dager. For NHO er dette en drøm: Arbeidsgiverne kan slippe å betale for overtid, og de slipper å ta hensyn til helse, miljø og sikkerhet. Sikkerhet koster.

Alt dette har ført til at hvis du drar på for eksempel Maxbo en morgen, hører du stort sett polsk eller et annet østeuropeisk språk.

Norge ut av EØS

Hvorfor skal noen ta en treårig utdannelse når de opplever at stat og kommune ved utlysning av arbeid på anbud alltid velger de som er billigst, og at det dermed er ufaglærte som får arbeidet?

Les også Migrasjonens umuligheter

Jeg vil oppfordre til at det ved neste stortingsvalg blir registrert et nytt parti, som har kun ett mål: å få Norge ut av EØS-avtalen og stenge grensene. Da kan alle som opplever å miste arbeidet, på grunn av underbetalte østeuropeere som arbeider til under halve lønnen, stemme på dette partiet.Det eneste som kan hjelpe Kristin Halvorsen – eller alle de blinde stortingsrepresentantene – med å få flere norske ungdommer til å velge byggfag, er at det blir krav om fagbrev for å utføre for eksempel murerarbeid. Kun da kan utviklingen snus.

Jeg vedder en kasse murerøl på at det om fem år ikke er noen norske fagarbeidere igjen – alle har skjønt at når båten synker, da bør man hoppe av.

God sommer fra Oslos «eneste» norske murer.